text: Dyrk sport og bliv mobbet
  21 maj 2013 kl. 07.52
  Gymnastik og Idræts Foreningerne i Sydøstjylland løfter pegefingeren. Hvert fjerde barn har oplevet mobning, og det skal klubberne gøre noget ved, siger DGI til P4 Trekanten.
  Direktør for DGI Sydøstjylland, Peer Stokholm, siger, at klubberne har et problem. Klubben skal være et godt sted at være, og hvis hvert fjerde barn oplever mobning til fodbold eller håndbold, så er det på tide at stramme sig an ude i idrætsklubberne, mener han.
  
  Samværspolitik
  Tal fra Center for Ungdomsstudier viser også, at hvert ottende barn forlader foreningerne på grund af mobning.
  Peer Stokholm opfordrer alle klubberne til at gøre noget ved problemet. DGI råder samtidig de lokale idrætsforeninger til at lave en samværspolitik, der bliver forklaret på foreningens hjemmeside og fortalt på fællesmøder i idrætsklubberne.
  - En samværspolitik er, hvor man skriver ned, hvordan vi gerne vil omgås hinanden i klubben. Og når man så har sådan en politik, så er det en god idé at udbrede budskabet hos forældre og børn. Men også som leder og træner at slå ned på mobning, hvis man oplever det, siger Peer Stokholm.
  